નવી દિલ્હી, તા. ૧૨ :. શું જીએસટીનું ચુકવણુ કરતી વેળાએ વેપારીઓ પોતાની ટેકસ જવાબદારી ઓછી દેખાડી રહ્યા છે ? જીએસટી સંગ્રહ અપેક્ષા મુજબ ન થવાના કારણે તિજોરી ભરવા માટે મહેનત કરી રહેલા દેશના ટોચના ટેકસ અધિકારીઓના મનમાં આ સવાલ સતાવી રહ્યો છે. કેન્દ્ર સરકારના અધિકારીઓએ જીએસટીના શરૂઆતના ૭ મહિનાઓના રીટર્નનું વિશ્લેષણ કર્યુ છે. જેનાથી જણાય છે કે મોટા ઉદ્યોગપતિઓ અને વેપારીઓએ જીએસટીઆર-૧ તથા જીએસટીઆર-૩ બી માં જે જવાબદારી બતાડી છે તેમાં ૩૪૦૦૦ કરોડ રૂ.નું અંતર છે. આ મુદ્દો શનિવારે મળેલી જીએસટી કાઉન્સીલની બેઠકમાં ઉભો થયો હતો હવે એવા વેપારીઓને નોટીસ મોકલવામાં આવશે જેઓએ જીએસટી રીટર્ન ૧ અને જીએસટીઆર ૩બી માં અલગ અલગ જવાબદારી બતાડી હોય.